גבר מבוקש על ידי המשטרה אותר בבונקר שבנה בעצמו בהרי וויסקונסין, שלוש שנים לאחר שנעלם מעל פני האדמה. לפי דיווחים בכלי תקשורת בארה"ב, צייד מקומי הבחין בבונקר והזעיק את המשטרה. כשהגיעו למקום, מצאו שוטרי מחוז מרתון את ג'רמיה באטן, גבר בן 44 המבוקש בגלל פדופיליה ועבירות מין.
באטן נעלם ב-2016, שבועיים לפני תחילת משפטו באשמת תקיפה מינית של ילדה, החזקת חומרים פדופיליים וגילוי עריות. הוא נעצר עוד ב-2014 ושוחרר בערבות על ידי אמו, כך לפי הדיווח ב-USA Today, והיה אמור לחכות למשפט בבית אמו.
באטן סיפר לשוטרים שבחר למקם את הבונקר שלו באזור מיוער אך סמוך למזבלה גדולה, ממנה אסף מזון וציוד לאורך השנים. הוא חפר את הבונקר בשנים שחיכה למשפט, ציפה את הקירות בקרטונים ובנייר דבק ובנה את הגג מיריעות פלסטיק ובולי עץ. לאחר מכן, הוא החל להעביר ציוד לבונקר, צייד אותו בפחיות שימורים ובטלוויזיה.
בבוקר שבו החליט להיעלם, הוא השאיר את מכוניתו, את ארנקו ואת תעודת הזהות שלו בבית אמו, וכתב לה שהוא עובר לפלורידה. לאחר מכן עלה על רכבת, ירד בתחנה אקראית והלך ברגל במשך יומיים עד שהגיע לבונקר שלו. מאז, הוא יצא מהבונקר רק לעתים נדירות, כשנסע על אופניו למזבלה הקרובה כדי לאסוף חפצים מזדמנים.
לאורך השנים, כך דווח בוושינגטון פוסט, באטן השתמש בפאנלים סולאריים ובמצברים של מכוניות כדי לספק חשמל לטלוויזיה ולמכשירים חשמליים נוספים שהתקין בבונקר, כמו נורות ומאווררים. כשהיה צריך יותר חשמל, הוא דיווש על אופניים שחיבר לגנרטור שהרכיב בעצמו. הוא שתה מים מבאר שחפר ואפילו גידל שיחי מריחואנה.
במשך השנים, סיפר העבריין הנמלט, הוא לא ראה איש מלבד צייד או מטייל מזדמן. כשהשוטרים הגיעו לבונקר בתחילת החודש, הוא לא הסכים לצאת. לבסוף, כשיצא, הוא הודה: "אני עבריין מבוקש", והוסיף: "זה נחמד לדבר עם אנשים סוף סוף". הוא הועבר לתחנת המשטרה ומשם למעצר, והמשך משפטו נקבע ל-16 בספטמבר.